1 ነጥብ 75 ቢሊዮን ችግኝ ለመትከል ዝግጅት መደረጉን የአማራ ክልል ግብርና ቢሮ አስታወቀ፡፡
ችግኞችን ከመትከል ባሻገር መንከባከብ እና ማፅደቅ፣ ነባር ደኖችንም መጠበቅ እንደሚገባ የዘርፉ ተመራማሪ ጠቁመዋል፡፡የደን ሽፋኑን ለማሳደግ በኢትዮጵያ በየዓመቱ በቢሊዮን የሚቆጠሩ ችግኞች ይተከላሉ፡፡ አማራ ክልልም በየዓመቱ በሥፋት የችግኝ ተከላ ከሚካሄድባቸው የሀገሪቱ አካባቢዎች ይጠቀሳል፡፡ በያዝነው ዓመትም 1 ነጥብ 75 ቢሊዮን ችግኝ በ187 ሺህ 492 ሄክታር መሬት ላይ ለመትከል ዝግጅት እየተደረገ እንደሚገኝ ከአማራ ክልል ግብርና ቢሮ ያገኘነው መረጃ ያሳያል፡፡ ለተከላ ከተዘጋጁት መካከል 82 ሺህ 864 ያህሉ ለጥምር ደን ልማት የሚውል ናቸው፡፡ ቀሪው ደግሞ ለደን አገልግሎት እንደሚሆን የአማራ ክልል ግብርና ቢሮ የሕዝብ ግንኙነት ባለሙያ አቶ አንተነህ ሰውአገኝ ለአብመድ ገልጸዋል፡፡ለመሆኑ የነበረውን የደን ብዝኃ ሕይወት ለመመለስ እየተደረገ ያለው ጥረት እንዴት ይታያል? አብመድ ከደንና ብዝኃ ሕይወት ተመራማሪና የአመልድ ዋና ዳይሬክተር ዓለማየሁ ዋሴ (ዶክተር) ጋር ቆይታ አድርጓል፡፡ እንደ ዶክተር ዓለማየሁ ማብራሪያ ደንና የውኃ አካላት የብዝኃ ሕይወት መገኛ ናቸው፡፡ ከመሬት በላይ ያሉ በራሪ፣ ተሳቢና ተራማጅ እንስሳት እንዲሁም በመሬት ውስጥ ያሉ በዐይን የማይታዩ ፍጡራን የመኖር ኅልውና የተመሠረተውም በብዝኃ ሕይወት ደኅንነት ላይ ነው፡፡ ይህንን ለመጠበቅ በመንግሥት በኩል ያለው ፍላጎትና ተነሳሽነት መልካም እንደሆነ ዶክተር ዓለማየሁ ተናግረዋል፡፡ እየባከነ ባለው ጉልበትና ገንዘብ ልክ ግን ውጤት እየመጣ አለመሆኑን ነው ያስረዱት፡፡ እንደ ተመራማሪው ማብራሪያ የችግሩ ዋነኛ መንስኤ ደግሞ የደን ሽፋኑን በተመለከተ በትክክል የተቀመጠ ግብ አለመኖሩ ነው፡፡ ‘‘ገንዘብ ወጥቶባቸው በየዓመቱ የሚፈሉ ችግኞችን ማን? እንዴት ባለ መሬት? ለምን ዓላማ ይተክላቸዋል? እንዴትስ ይንከባከባቸዋል? የሚለውን መለየት ላይም ችግር መኖሩን ጠቁመዋል፡፡